### NN 69/2017 (14.7.2017.), Odluku o općinskim porezima Općine Kneževi Vinogradi

Općina Kneževi Vinogradi

1649

Na temelju članka 20. stavak 2. i članka 42. Zakona o lokalnim porezima (»Narodne novine« 115/16), članka 32. Statuta Općine Kneževi Vinogradi (Službeni glasnik 3/13), Općinsko vijeće na svojoj 2. sjednici održanoj dana 29. 6. 2017. godine donijelo je

ODLUKU

O OPĆINSKIM POREZIMA

I. TEMELJNE ODREDBE

Članak 1.

Ovom se Odlukom utvrđuju stope, visina, način obračunavanja, plaćanje, Općinskih poreza i prireza koji su vlastiti izvor prihoda Općine.

Članak 2.

Općinski porezi plaćaju se na području Općine Kneževi Vinogradi prema odredbama Zakona o lokalnim porezima i to:

1. Prirez poreza na dohodak,

2. Porez na potrošnju,

3. Porez na kuće za odmor,

4. Porez na korištenje javnih površina.

Ovom Odlukom ne propisuju se odredbe u svezi naplate poreza na nekretnine, već će se isto urediti posebnom odlukom.

1. Prirez na dohodak

Članak 3.

Prirez poreza na dohodak plaćaju obveznici poreza na dohodak s područja Općine Kneževi Vinogradi.

Članak 4.

Prirez poreza na dohodak plaća se po stopi od 5% od utvrđene osnovice.

2. Porez na potrošnju

Članak 5.

Porez na potrošnju plaća se na potrošnju alkoholnih pića (vinjak, rakija i žestoka pića), prirodna vina, specijalna vina, piva i bezalkoholna pića u ugostiteljskim objektima na području Općine Kneževi Vinogradi.

Članak 6.

Obveznik poreza na potrošnju je pravna i fizička osoba koja pruža ugostiteljske usluge na području Općine Kneževi Vinogradi.

Članak 7.

Osnovicu poreza na potrošnju čini prodajna cijena pića koja se proda u ugostiteljskim objektima na području Općine Kneževi Vinogradi, a obračunsko razdoblje je od prvog do posljednjeg dana u mjesecu.

Porez na potrošnju iz članka 1.plaća se po stopi od 3% na osnovicu iz prethodnog stavka.

3. Porez na kuće za odmor

Članak 8.

Porez na kuće za odmor plaćaju pravne i fizičke osobe koje su vlasnici kuća za odmor koje se nalaze na području Općine Kneževi Vinogradi.

Članak 9.

Kućom za odmor smatra se svaka zgrada, dio zgrade ili stana koji se koristi privremeno ili sezonski.

Kućom za odmor u smislu ove Odluke ne smatraju se gospodarske zgrade koje služe za smještaj poljoprivrednih strojeva, oruđa, alata i drugih stvari namijenjenih poljoprivrednoj proizvodnji.

Članak 10.

Porez na kuće za odmor plaća se u visini 10,00 kn po jednom četvornom metru korisne površine kuće za odmor.

Porez na kuće za odmor plaća se godišnje, a u roku od 15 dana od dostave rješenja o utvrđivanju poreza.

Članak 11.

Obveznik poreza na kuće za odmor dužan je Općini Kneževi Vinogradi dostaviti podatke koji se odnose na mjesto gdje se ti objekti nalaze, o korisnoj površini objekta, te druge podatke potrebite za razrez poreza najkasnije do 31.ožujka godine za koju se utvrđuje porez ili u roku od 15 dana od kad je nastala promjena.

Članak 12.

Porez na kuće za odmor ne plaća se:

– na kuće za odmor koje se ne mogu koristiti zbog ratnih razaranja i prirodnih nepogoda (poplava, požara, potresa), te zbog starosti i trošnosti.

– na kuće za odmor u kojima su smješteni prognanici i izbjeglice,

– na vinogradarske kućice čija površina nije veća od 16 m2,

– na kuće za odmor – stambene objekte koji se za stanovanje koriste povremeno unutar građevinskog područja, a čiji vlasnici prebivaju i stvarno borave na području Općine Kneževi Vinogradi.

Članak 13.

U postupku dokazivanja statusa kuće za odmor, kao i prebivanja, te stvarnog boravka na području Općine Kneževi Vinogradi, osim osobne iskaznice uzimat će se u obzir i sljedeća dokumentacija i dokazi: mjesto i vrijeme nastanka troška el. energije, te mjesečni iznosi električne energije, vode, telefona, dokaz o plaćanju tv pretplate, potvrda o zasnovanom radnom odnosu, troškovi prijevoza na posao, dokaz o pohađanju osnovne škole djece, izjava svjedoka, očitovanja mjesnog odbora, očevid i drugi raspoloživi dokazi.

Izjava svjedoka u postupku dokazivanja ne može biti jedini dokaz.

U slučaju da vlasnik kuće za odmor ne dostavi Općini podatke o kući za odmor za obračun poreza uzet će se javno poznati podaci.

4. Porez na korištenje javnih površina

Članak 14.

Porez na korištenje javnih površina plaćaju pravne i fizičke osobe koje koriste javnu površinu na kojoj su postavljeni objekti, naprave klupe, pultovi privremenog karaktera za obavljanje djelatnosti na području Općine.

Pod javnom površinom smatraju se javne zelene površine, trgovi, parkovi, izgrališta i javne prometne površine (ulice i pločnici).

Odobrenje za postavljanje objekata, uređaja ili naprava privremenog karaktera izdaje Jedinstveni upravni odjel Općine Kneževi Vinogradi, prema posebnom propisu.

Članak 15.

Porez na korištenje javnih površina utvrđuje se ovisno o namjeni i vremenu korištenja javne površine – u godišnjem, mjesečnom i dnevnom iznosu po m2 površine koja se koristi, i to:

|  |  |  |  |
| --- | --- | --- | --- |
| a) | za kioske |  |  |
|  | – do 6 m2 | 100,00 kn | mjesečno |
|  | – preko 6 m2 | 200,00 kn | mjesečno |
| b) | pokretne naprave |  |  |
|  | ispred ugostiteljskih i trgovačkih radnji | 10,00 kn/m2 | mjesečno |
|  | automati za prodaju jela i pića i ostale robe | 10,00 kn/m2 | mjesečno |
|  | naprave za prodaju i pečenje plodina | 1,00 kn/m2 | dnevno |
|  | pokretne naprave za prodaju robe | 1,00 kn/m2 | dnevno |
|  | ugostiteljski i drugi pokretni objekti i šatori | 1,00 kn/m2 | dnevno |
| c) | ljetne terase |  |  |
|  | ugostiteljski vrtovi ispred objekata u periodu od 1. travnja do 1. listopada | 5,00 kn/m2 | mjesečno |
|  |
|  | ugostiteljski vrtovi ispred objekata u periodu od 1. listopada do 1. travnja | 1,00 kn/m2 | mjesečno |
|  |
| d) | prigodna prodaja |  |  |
|  | prodaja božićnih drvaca | 1,00 kn/m2 | dnevno |
| e) | zabavni sadržaji |  |  |
|  | postavljanje cirkusa, lunaparkova i drugih šatora i sprava zabavnog sadržaja | 1,00 kn/m2 | dnevno |
| f) | odlaganje i držanje građevinskog materijala | | |
|  | odlaganje i držanje građevinskog materijala do 10 m2 | 5,00 kn/m2 | mjesečno |
|  |
|  | svaki daljnji m2 | 1,00 kn/m2 | mjesečno |
| g) | reklamni panoi |  |  |
|  | – do 2 m2 | 100,00 kn | godišnje |
|  | – do 5 m2 | 150,00 kn | godišnje |
|  | – preko 5 m2 | 200,00 kn | godišnje. |

Porez na korištenje javne površine plaća se u roku od 15 dana od dana dostave rješenja o utvrđivanju poreza.

Članak 16.

Od plaćanja poreza na korištenje javnih površina izuzimaju se:

– humanitarne, kulturne, sportske i druge udruge s sjedištem na području Općine Kneževi Vinogradi, kao i udruge sa sjedištem izvan područja Općine, ukoliko provode aktivnosti u interesu stanovništva i promocije Općine uz prethodno odobrenje Općine.

– Proizvođači poljoprivrednih proizvoda OPG-i i poljoprivredni obrti s područja Općine ukoliko izlažu i prodaju svoje vlastite proizvode na štandovima ili drugim pokretnim napravama uz prethodno odobrenje Jedinstvenog upravnog odjela.

– Sve fizičke i pravne osobe koje su izuzete od plaćanja poreza na korištenje javnih površina sukladno Odluci o prodaji robe izvan prodavaonica na području Općine Kneževi Vinogradi.

II. ZAJEDNIČKE ODREDBE

Članak 17.

Poslove u svezi s utvrđivanjem i naplatom svih poreza iz članka 2. ove Odluke obavljat će Porezna uprava na temelju suglasnosti Ministarstva financija.

Članak 18.

Općina Kneževi Vinogradi poslove utvrđivanja, evidentiranja, nadzora, naplate i ovrhe radi naplate, općinskih poreza propisanih ovom Odlukom u cijelosti se prenosi na Poreznu upravu Osijek, Ispostavu Beli Manastir.

Poreznoj upravi za obavljanje poslova iz stavka 1.ovog članka pripada naknada u visini od 5% od ukupno naplaćenih prihoda po ovoj Odluci.

Članak 19.

Porezna uprava je dužna do 15-og u mjesecu za prethodni mjesec Općini Kneževi Vinogradi dostaviti izvješće o utvrđenim i naplaćenim porezima za prethodni mjesec.

Članak 20.

Ovlašćuje se nadležna organizacija platnog prometa zadužena za naplatu javnih prihoda da naknadu Poreznoj upravi obračuna i uplati u Državni proračun do zadnjeg dana u mjesecu za prethodni mjesec.

III. PRIJELAZNE I ZAKLJUČNE ODREDBE

Članak 21.

Za kaznene i prekršajne odredbe, te odredbe o zastari, obnovi postupka i žalbenom postupku primjenjuju se odredbe propisane Zakonom o porezu na dohodak, Zakonom o lokalnim porezima.

Članak 22.

Postupci započeti prije stupanja na snagu ove Odluke dovršit će se po odredbama Odluke o općinskim porezima (»Narodne novine« 89/06, 32/10).

Postupci utvrđivanja poreza na kuće za odmor započeti po Zakonu o lokalnim porezima (»Narodne novine« 115/16) i ovoj Odluci, a koji nisu dovršeni do 1. siječnja 2018. dovršit će se po odredbama Zakona o lokalnim porezima i ovoj Odluci.

Članak 23.

Odredbe članka 8., 9., 10., 11., 12., 13. ove Odluke prestaju važiti 1. siječnja 2018. godine.

Članak 24.

Danom stupanja na snagu ove Odluke prestaje važiti Odluka o općinskim porezima (»Narodne novine« 89/06, 32/10).

Članak 25.

Ova Odluka stupa na snagu osmoga dana od dana objave u »Narodnim novinama«, a objavit će se i u »Službenom glasniku Općine Kneževi Vinogradi«.

Klasa: 410-01/17-01/11

Urbroj: 2100/06-01-01/17-01-01

Kneževi Vinogradi, 29. lipnja 2017.

Predsjednica
 Općinskog vijeća
 Dragana Božić, v. r.